Burjassot, punt de recollida de portabebés per a Síria
2025-07-24

Burjassot ha habilitat un punt de recollida de bandoleres, fulards i motxilles portabebés que aniran destinades a la població de Síria. Aquelles persones que vulguen donar aquest material, ja poden acostar-se a deixar-ho en la seu d’Espai Dona (carrer Colom, 40). El municipi s’ha sumat així a la campanya #PortabebésParaSiria, que s’encarrega de fer arribar aquests articles a les famílies que estan patint la guerra, a través de l’ONG A.A.P.S, Associació de Suport al Poble Sirià.

Des que es va fer pública aquesta col·laboració, fa uns dies a Burjassot, molts veïns i moltes veïnes s’han mobilitzat per a col·laborar. Així, les dones del taller de costura organitzat per CEMEF s’han sumat a la iniciativa i han començat a confeccionar portabebés que, una vegada acabats, portaran a Espai Dona, on està el punt de recollida. Els portabebés, a més, aniran acompanyats de missatges personals de suport, altres articles per als bebès i detalls que les alumnes han elaborat, per iniciativa pròpia.

La regidora d’Igualtat de l’Ajuntament de Burjassot, Lluna Àrias, impulsora d’aquesta iniciativa en la localitat, s’ha mostrat convençuda de la bona resposta que aquesta campanya solidària seguirà rebent en el municipi, que “Burjassot ja ha demostrat el seu esperit solidari en multitud d’ocasions”. A més, quant a la implicació del taller de costura de CEMEF en la iniciativa, Àrias ha explicat que “aquesta campanya ha servit, també, perquè les alumnes del taller coneguen la situació que s’està vivint a Síria i, de fet, han sol·licitat l’organització d’una xarrada informativa sobre el tema”.

A més, també es va a facilitar informació de la campanya #PortabebésparaSiria als tallers de lactància i criança i als centres de salut del municipi, perquè cap pare o mare perda l’oportunitat de donar-li una segona vida a un article tan útil com el portabebés.

“Quantes vegades has pensat que el portabebés és el millor invent del món? Ara, imagina’t el que pot ajudar aquest article a Síria, i en el viatge d’obstacles de milers de quilòmetres que recorren fins a Europa els refugiats per a fugir de la guerra”. Amb aquesta reflexió, des de Espai Dona es convida a participar als veïns i les veïnes de Burjassot que ja no vagen a utilitzar els seus portabebés, ja que a Síria seran de gran ajuda.

Burjassot va aprovar, en ple del passat mes d’octubre, integrar-se dins de la xarxa de Ciutats Refugi.